als_Latn dik_Latn sna_Latn
Partia Demokratike nuk po bëhet pjesë e amendimeve për Kodin Zgjedhor, pasi i konsideron të vonuara ndërhyrjet për këtë reformë. Nënkryetari i PD-së, Edi Paloka thotë se ka nevojë për një reformë kushtetuese e zgjedhore, por këto nuk duhen bërë më vonë se 6 muaj para zgjedhjeve.
“Ndryshimi i Kodit Zgjedhor duhet të dini që kërkon ndryshime në Kushtetutë. Nuk mund të bëhet ndryshimi i Kodit zgjedhor vetëm për një pikë, apo për një çështje, sepse dihen problemet e këtij kodi, janë të shumta. Ka vërejtje pa fund nga OSBE dhe ODIHR të cilat duhet të ishin reflektuar ndërkohë. Kjo është një tjetër shkelje që kjo maxhorancë po bën, sepse koha kur ndryshimet në Kodin zgjedhor ka kaluar tashmë. Kemi mendimet tona po në radhë të parë kjo maxhorancë duhet të mendonte të zbatonte kërkesat e OSBE dhe ODIHR”, thotë Paloka.
PD nuk ka hequr dorë nga rezervat për reformën territoriale, pasi sipas saj mazhoranca favorizohet politikisht. “Ne vazhdojmë ta kundërshtojmë ndarjen territoriale, sepse ajo realisht është një ndarje e bërë vetëm për qëllime elektorale dhe jep një avantazh të dukshëm maxhorancës në disa zona të pushteti vendor. Megjithatë ne vendosëm që të hyjmë në zgjedhje, sigurisht që do ti shkojmë deri në fund me bindjen dhe që do fitojmë”, vijon Paloka.
Kreu i grupit parlamentar demokrat, shprehet se me ardhjen në qeveri, demokratët mund ta ribëjnë ndarjen administrative.
Tirana me 18 qendra numërimi/Në zgjedhjet e ardhshme vendore Tirana do të ketë 18 qendra numërimi të votave nga 11 që ka aktualisht. Deputetët e maxhorancës kanë përfunduar ndryshimet në kodin elektoral dhe pritet që javën e ardhshme të nisë diskutimi për to. Por përveç opozitës ndarja e re e zonave të administrimit zgjedhor që përkthehet njëkohësisht dhe në vende numërimi, dhe që në 21 qershor do të jenë në total 90, duket se nuk bind as vetë disa prej depuetëve të PS. Fillimisht maxhoranca kishte menduar një ndarje për Tiranën vetëm me 3 ZAZ ose vendnumërimi, por numri i madh i popullsisë të përqëndruar në kryeqytet e ka detyruar të ndryshojë mendje para se të paraqesë amendamentet në Kuvend. Por përveç përfitimit të shpalljes shpejt të rezultatit dhe fituesve, një numër i madh ZAZ-sh, sipas zerave kundërshtarë paraqet dhe vështirësi menaxhimi dhe koordinimi pune. Në draft saktësohet se grupi i deputetëve u vu në lëvizje pas shkresës së Komisionit Qendror të Zgjedhjeve në fillim të muajit shkurt. KQZ i kërkonte Kuvendit të niste amendimin e kodit pasi ndodhej në ngërç dhe nuk mund të zbatonte njëkohësisht kodin dhe reformën administrative që kishin përlasje mes tyre. “Dispozitat e formuluara do të lehtësojnë punën e Komisionit Qendror të Zgjedhjeve për administrimin e procesit zgjedhor për zgjedhjet e ardhëshme vendore, duke i dhënë mundësinë e respektimit të afateve ligjore dhe shmangies së përplasjeve”. Argumentohet në shkresën e deputetëve nismëtarë që shoqëron ndryshimet në kodin zgjedhor. Pavarësisht se do të shkrihen dhe nuk do të ekzistojnë më nëpërmjet një dispozite kalimtare detyrohen minibashkitë e Tiranës, vetëm për këto zgjedhje të shpallin listat e votuesve. Çdo minibashki do të vijojë të ketë një qendër numërimi dhe sipas ndërhyrjeve të reja në kod, por përveç tyre shtohen 2 për Kamzën, një për Vorën, 2 për komunat e kryeqytetit që do të shkrihen dhe nga një për Kavajën dhe Rrogozhinën. Një ZAZ e posaçme krijohet për zonat me popullsi çame në Konsipol, Markatë dhe Xarrë.
als_Latn als_Latn als_Latn als_Latn als_Latn